Manuel Hagel

Dr **Manuel Hagel** (* 1. Mai 1988 z Eegna) isch en dytsche Bolitiker (CDU). Syt 2021 isch er Fraktionsvorsitzer vu dr CDU im Landdag vu Bade-Wirttebärg, wun er syt 2016 aaghert. Vu 2016 bis 2021 isch er Generalsekretär der CDU Bade-Wirttebärg gsii, syt 2023 isch er Landesvorsitzer vun ere. Är isch Spitzekandidat vu syre Bartei fir Landdagswahl z Bade-Wirttebärg 2026 gsii.

## Familie, Uusbildig un Beruef
Dr Hagel isch in syre Geburtsstadt Eegna uf d  Realschuel gange un het 2005 di Mittler Ryfi gmacht. Vu 2005 bis 2008 het er bi dr Sparkasse Ulm Bankchaufmann gleert, derno het er bis 2009 as Privatchundeberoter z Blaubeira gschafft. Zwische 2009 un 2014 isch er Gschäftsstellelaiter bi dr Sparkasse Ulm z Gerhousa un ab 2011 zuesätzli stellverdrättende Filialdiräkter z Blaubeira gsii. Vu 2014 bis zue sym Yyzug in Lanbddag vu Bade-Wirttebärg anne 2016 isch er Filialdiräkter z Eegna gsii.

Parallel derzue het dr Hagel anne 2009 e Wyterbildig zum Bankfachwirt un vu 2010 bis 2011 zum Bankbedribswirt an dr Sparkasseakademi Bade-Wirttebärg z Nuihouse abgschlosse. Im Johr 2014 het er dr Abschluss as diplomierte Bankbedribswirt an dr Frankfurt School of Finance & Management gmacht.

Dr Hagel isch remisch-kadolisch un isch in syre Bfaargmai Minischtrant gsii. Är isch ghyrote un het drei Sihn. Z eegna engaschiert er si in de Stiftigsret vu dr Burgerstiftig Eegna un vu dr Ernst-un-Anna-Rumler-Stiftig Eegna. Är isch Mitglid vu dr Naarezumft Spritzemuck, vu dr hischtorische Burgerwach un vu dr Jegerverainigung. Dr Hagel isch Mitglid vu dr iberbarteilige Europa-Union Bade-Wirttebärg.

## Bolitik
### Bartei
Dr Hagel isch anne 2006 in d CDU yydrätte. Syt 2010 isch er  Mitglid im Chraisvorstand vu dr CDU Alb-Donau-Ulm, vu Oktober 2019 bis Dezämber 2023 isch er Vorsitzer vu däm CDU-Chraisverband gsii. Dr Chraisverband Alb-Donau-Ulm zellt mit 1.800 Mitglider zue aim vu dr greschte Chraisverbänd vu dr CDU z Bade-Wirttebärg.

Vu 2010 bis 2013 isch er Chraisvorsitzer vu dr Junge Union (JU) Alb-Donau-Ulm gsii un vu 2013 bis 2014 Bezirksvorsitzer vu dr JU Wirttebärg-Hauezollre. Ab 2014 bis zue syre Ernännig zum Generalsekretär vu dr CDU Bade-Wirttebärg isch er stellverdrättende Landesvorsitzer vu dr JU Bade-Wirttebärg gsii.

Bim Landesbarteidag 2015 z Ruascht isch dr Hagel zum erschte Mol in CDU-Landesvorstand gwehlt wore, am 13. Juni 2016 isch er zum Generalsekretär vu dr Sidwescht-Union gwehlt wore. Wun er 2021 zum CDU-Fraktionsvorsitzer im Landdag gwehlt woren isch, het er sy Amt as Generalsekretär vu dr Landes-CDU niderglait. Sy Noofolger isch d Isabell Huber wore.

Bim Landesbarteidag am 18. Novämber 2023 z Reidlenga isch dr Hagel mit 91,5 % vu dr Stimme as Noofolger vum Thomas Strobl zum Landesvorsitzer gwehlt wore.

### Kommunalbolitik
Dr Hagel ghert syt dr Kommunalwahl 2009 em Gmaitrot vu Eegna aa. Dert isch er vu 2014 bis 2020 Fraktionsvorsitzer vu dr CDU gsii, wu s absolut Meh ghaa het. Unter em Hagel as Fraktionsvorsitzer het d CDU 2019 s absolut Meh chenne verdaidige. Bi dr konschtituierende Sitzig vum Gmairot 2019 isch er iber d Barteigränzen ewäg aistimmig zum stellverdrättende Oberburgermaischter vu dr Große Chraisstadt Eegna gwehtlw wore. Derzue isch er syt 2014 Mitglid vum Chraisdag vum Alb-Donau-Chrais. Bi dr Kommunalwahl 2024 isch dr Hagel wider in Gmairot vu Eegna un in Chraisdag gwehlt wore.

### Im Landdag
Bi dr Landdagswahl 2016 isch er mit 36,3 % vu de Stimme im Wahlchrais Eegna as diräkt gwehlte Abgornete in Landdag vu Bade-Wirttebärg yyzoge ein. Är het do s bescht Ergebnis vun eme diräkt gwehlte Abgornete vu dr CDU z Bade-Wirttebärg bi däre Wahl ghaa. Dr Hagel isch Mitglid in dr Uusschuss *Inneres, Digitalisierig un Migration* un *Ländlige Ruum un Verbruucherschutz* gsii.

Bi dr Landdagswahl 2021 het dr Hagel wider dr hegscht Stimmenaadail unter allne CDU-Wahlchraiskandidate*ne ghaa un isch mit 35,9 % vu de Stimme wider in Landdag yyzoge.

Im Mai 2021 isch dr Manuel Hagel zum Fraktionsvorsitzer vu dr CDU-Landtagsfraktion gwehlt wore.

Im Mai 2025 isch dr Hagel zum Spitzekandidat vu dr CDU fir d Landdagswahl 2026 gwehlt wore.

## Weblink

* Websyte vum Manuel Hagel
* 
* dr Manuel Hagel bi dr CDU-Landdagsfraktion Bade-Wirttebärg

## Fueßnote